Κανονισμός (ΕΚ) αριθ. 1965/2002 της Επιτροπής

της 4ης Νοεμβρίου 2002

για την τροποποίηση του κανονισμού (ΕΚ) αριθ. 1334/2002 σχετικά με τις λεπτομέρειες εφαρμογής του κανονισμού (ΕΚ) αριθ. 1638/98 του Συμβουλίου όσον αφορά τα προγράμματα δραστηριοτήτων των οργανώσεων ελαιουργικών φορέων για τις περιόδους εμπορίας 2002/03 και 2003/04

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1638/98 του Συμβουλίου, της 20ής Ιουλίου 1998, για την τροποποίηση του κανονισμού αριθ. 136/66/ΕΟΚ περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε από τον κανονισμό (ΕΚ) αριθ. 1513/2001(2), και ιδίως το άρθρο 4α παράγραφος 3 πρώτο εδάφιο, δεύτερη περίπτωση,

τον κανονισμό (ΕΚ) αριθ. 1873/2002 του Συμβουλίου, της 14 Οκτωβρίου 2002, για τον καθορισμό των ανωτάτων ορίων της κοινοτικής χρηματοδότησης των προγραμμάτων δραστηριοτήτων των εγκεκριμένων οργανώσεων ελαιουργικών φορέων που προβλέπεται από τον κανονισμό (ΕΚ) αριθ. 1638/98 και για παρέκκλιση από τον κανονισμό αριθ. 136/66/ΕΟΚ(3), και ιδίως το άρθρο 3 δεύτερο εδάφιο,

Εκτιμώντας τα ακόλουθα:

(1) O κανονισμός (ΕΚ) αριθ. 1334/2002 της Επιτροπής(4) έχει καθορίσει, για τις περιόδους εμπορίας 2002/03 και 2003/04, τους κανόνες όσον αφορά την έγκριση και τα προγράμματα δραστηριοτήτων των οργανώσεων ελαιουργικών φορέων για την κοινοτική χρηματοδότηση που προβλέπεται από το άρθρο 4α του κανονισμού (ΕΚ) αριθ. 1638/98.

(2) Το άρθρο 2 του κανονισμού (ΕΚ) αριθ. 1873/2002 καθόρισε τα ανώτατα όρια της κοινοτικής χρηματοδότησης για το σύνολο των δραστηριοτήτων που προβλέπονται από το άρθρο 4α του κανονισμού (ΕΚ) αριθ. 1638/98. Πρέπει συνεπώς η Επιτροπή να καθορίσει τα ανώτατα όρια για καθένα από τους τομείς δραστηριότητας εις τρόπον ώστε να ευνοηθεί μια ισορροπημένη διανομή των πόρων μεταξύ των τεσσάρων τομέων δραστηριοτήτων που προβλέπονται στο άρθρο αυτό.

(3) Πρέπει να καθοριστούν οι ημερομηνίες λήξεως των προθεσμιών που αναφέρονται στο άρθρο 3 του κανονισμού (ΕΚ) αριθ. 1873/2002 λαμβάνοντας υπόψη τους περιορισμούς διαχείρισης του καθεστώτος.

(4) Πρέπει, συνεπώς, να τροποποιηθεί ο κανονισμός (ΕΚ) αριθ. 1334/2002.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης λιπαρών ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1334/2002 τροποποιείται ως εξής:

1. Προστίθεται το ακόλουθο άρθρο:

"Άρθρο 5α

Κατανομή της κοινοτικής χρηματοδότησης

1. Οι ανώτατες κοινοτικές χρηματοδοτήσεις για τις περιόδους εμπορίας 2002/03 και 2003/04 οι οποίες, σε εφαρμογή του άρθρου 2 του κανονισμού (ΕΚ) αριθ. 1873/2002 μπορούν να χορηγηθούν στις επιλέξιμες δραστηριότητες των οργανώσεων ελαιουργικών φορέων, μπορούν να σωρρευθούν σε επίπεδο κάθε κράτους μέλους όσον αφορά το σύνολο των προγραμμάτων που αναφέρονται στο άρθρο 5 του παρόντος κανονισμού.

2. Σε επίπεδο κάθε κράτους μέλους, ένα κατώτατο όριο της ανώτατης κοινοτικής χρηματοδότησης, που καθορίζεται σύμφωνα με το άρθρο 2 του κανονισμού (ΕΚ) αριθ. 1873/2002, διατίθεται για κάθε τομέα δραστηριότητας. Αυτό το κατώτατο όριο είναι:

- 15 % για τις δραστηριότητες του τομέα της διοικητικής διαχείρισης και παρακολούθησης της αγοράς του τομέα του ελαιολάδου και της επιτραπέζιας ελιάς,

- 15 % για τις δραστηριότητες του τομέα της βελτίωσης των περιβαλλοντικών επιπτώσεων της ελαιοκαλλιέργειας,

- 15 % για τις δραστηριότητες του τομέα της βελτίωσης της παραγωγής του ελαιολάδου και της επιτραπέζιας ελιάς,

- 10 % για τις δραστηριότητες του τομέα της ανίχνευσης, της πιστοποίησης και της προάσπισης της ποιότητας του ελαιολάδου και της επιτραπέζιας ελιάς.

3. Στην περίπτωση κατά την οποία η απαιτουμένη κοινοτική χρηματοδότηση για το σύνολο των εγκεκριμένων προγραμμάτων σε ένα κράτος μέλος για έναν τομέα δραστηριότητας είναι χαμηλότερη από το αντίστοιχο κατώτατο όριο που αναφέρεται στην παράγραφο 2, η διαφορά μεταξύ αυτού του ορίου και της εν λόγω χρηματοδότησης παραμένει, με την επιφύλαξη της τήρησης του όρου που αναφέρεται στο άρθρο 3 του κανονισμού (ΕΚ) αριθ. 1873/2002, προς διάθεση ως ενίσχυση στην παραγωγή ελαιολάδου που αναφέρεται στο άρθρο 5 του κανονισμού αριθ. 136/66/ΕOΚ."

2. Στο άρθρο 11:

α) προστίθεται η παράγραφος 1α:

"1α. Το αργότερο στις 28 Φεβρουαρίου 2003, τα κράτη μέλη ενημερώνουν την Επιτροπή για τις αποφάσεις τους για καθεμία από τις περιόδους εμπορίας 2002/03 και 2003/04 που αφορούν την παρέκκλιση από το άρθρο 20δ παράγραφος 1 του κανονισμού αριθ. 136/66/ΕΟΚ, που προβλέπεται από το άρθρο 3 του κανονισμού (ΕΚ) αριθ. 1873/2002."

β) η παράγραφος 2 αντικαθίσταται από το ακόλουθο κείμενο:

"2. Πριν από τις 30 Ιουνίου 2003, τα κράτη μέλη ενημερώνουν την Επιτροπή για τις αποφάσεις τους για καθεμία από τις περιόδους εμπορίας 2002/03 και 2003/04 που αφορούν την παρέκκλιση από το άρθρο 5 παράγραφος 9 του κανονισμού αριθ. 136/66/ΕΟΚ, που προβλέπεται από το άρθρο 3 του κανονισμού (ΕΚ) αριθ. 1873/2002.

Πριν από τις 30 Ιουνίου 2003 τα κράτη μέλη διαβιβάζουν στην Επιτροπή τα στοιχεία που αφορούν τις εγκεκριμένες οργανώσεις ελαιουργικών φορέων και τα εγκεκριμένα προγράμματα δραστηριοτήτων καθώς και τα χαρακτηριστικά τους, κατανεμημένα ανά τύπους οργανώσεων παραγωγών που αναφέρονται στο άρθρο 2 του παρόντος κανονισμού και ανά περιφερειακές ζώνες καθώς και τα ποσά των κεφαλαίων που διατίθενται σύμφωνα με το άρθρο 4α παράγραφος 1 του κανονισμού (ΕΚ) αριθ. 1638/98 για τις περιόδους εμπορίας 2002/03 και 2003/04, κατανεμημένα ανά τομέα δραστηριότητας."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Νοεμβρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Νοεμβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 210 της 28.7.1998, σ. 32.

(2) ΕΕ L 201 της 26.7.2001, σ. 4.

(3) ΕΕ L 284 της 22.10.2002, σ. 1.

(4) ΕΕ L 195 της 24.7.2002, σ. 16.